**Abony Város Önkormányzat Képviselő-testületének**

**39/2014.(XII. 16.) számú rendelete**

**a növények telekhatárhoz mért legkisebb telepítési távolságáról**

Abony Város Önkormányzatának Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében és a 32. cikk (1) bekezdés a) pontja alapján, a Magyarország helyi önkormányzatokról szóló 2011. évi CLXXXIX. törvény 13. § 1. pontjában meghatározott feladatkörében eljárva az alábbi rendeletet alkotja:

**Általános rendelkezések**

**1.§**

E rendelet célja azon szabályok meghatározása, amelyek elősegítik a város belterületén és külterületen kertes mezőgazdasági területén történő fák és cserjék telepítését, ültetését oly módon, hogy a helyi előírások betartása mellett - a várható lombkorona és gyökérzet figyelembevételével - elkerülhetőek legyenek a szomszédos ingatlanok indokolatlan zavarása és ezáltal a szomszédok közötti későbbi jogviták.

**2. §**

1. A rendelet területi hatálya kiterjed Abony város belterületére és külterületi kertes mezőgazdasági területére.
2. A rendelet személyi hatálya kiterjed mindazon természetes és jogi személyre, valamint a jogi személyiséggel nem rendelkező szervezetre, aki/amely az (1) bekezdésben meghatározott területen elhelyezkedő ingatlanon növénytelepítést végez.
3. E rendelet előírásait kell alkalmazni egyéb jogszabály által nem szabályozott kérdésekben, díszfű, szőlő, bokor, sövény, gyümölcs és egyéb fa stb. telepítése esetén.
4. E rendelet hatálya nem terjed ki a 2009. évi XXXVII. törvényben és végrehajtási rendeleteiben szabályozott erdőkre, fatelepítésekre.

**3.§**

E rendelet alkalmazásában:

1. szomszéd: a szomszédos ingatlan ingatlan-nyilvántartásba bejegyzett tulajdonosa(i), az ingatlanra vonatkozóan használati, haszonélvezeti vagy vagyonkezelési jog jogosultja(i).
2. díszfű: a legalább 1,5 méteres magasságot elérő évelő díszfű, dísznád, bambusz.
3. telepítés: a növény végleges helyére való ültetése, ide értve a növény 2 vegetációs időszakot meghaladó iskolázását is.
4. telek határától mért ültetési távolság: a telekhatárhoz legközelebb eső
5. fa esetén a növény - törzsének,
6. bokor esetén a növény - gyöktörzsének,
7. díszfű esetén - gyökérrendszerének

középpontja és a szomszédos ingatlan legközelebbi pontja között mért távolság.

**Telepítési távolságokra vonatkozó előírások**

**4. §**

1. A legkisebb ültetési távolság az ingatlan - telek - határától:
2. Szőlő, valamint 3 méternél magasabbra nem növő gyümölcs- és egyéb bokor (élő sövény), díszfű esetében 0,5 méter. Ezen ültetési távolság irányadó azon gyümölcs-, és egyéb bokor (élő sövény) esetében is, amelyik természetes növekedésében a 3, 00 méteres magasságot meghaladja, de metszéssel a magassága a 3 métert meg nem haladóan korlátozva van.
3. 3 méternél magasabbra nem növő gyümölcs- és egyéb fa esetében 1 méter,
4. 3 méternél magasabbra, de 6 méternél magasabbra nem növő díszfű, gyümölcs- és egyéb fa, valamint gyümölcs- és egyéb bokor (élő sövény) esetében 2 méter.
5. 6 méternél magasabbra növő gyümölcs- és egyéb fa esetében 3 méter,
6. Kúszó-kapaszkodó növény – a szomszéd írásbeli hozzájárulása nélkül - csak saját tulajdonú kerítésre, építményre futtatható fel.
7. A legkisebb ültetési (telepítési) távolság a szomszédos ingatlanon elhelyezett épülettől bármely 6 méternél magasabbra nem növő gyümölcs- és egyéb fa, valamint gyümölcs- és egyéb bokor (élő sövény) esetében 2 méter, 6 méternél magasabbra növő gyümölcs- és egyéb fa esetén 4 méter.
8. Az (1) és (2) bekezdésben rögzített előírások eltérése esetén a szomszéd ingatlantól távolabbi vonalat kijelölő az irányadó.
9. A legkisebb ültetési távolság (1)-(2) bekezdésben foglalt ültetési (telepítési) távolságoktól a növénytelepítéssel érintett szomszéd hozzájárulásával el lehet térni. A hozzájárulást az esetlegesen kipusztult növény pótlása esetén ismételten meg kell kérni.
10. A szomszédos ingatlanok telekhatárára az ingatlanok elválasztására szolgáló növény telepítésére, csak az érintett szomszédok írásbeli megállapodása alapján van lehetőség. A megállapodás nem jogosít az esetlegesen kipusztult fa pótlására, arra újabb megállapodás kötendő.
11. Az (1) bekezdésben foglalt korlátozással ellentétben a (4) bekezdés szerinti írásbeli megállapodás nélkül is telepíthető sövény az épület elhelyezésére szolgáló helyen kívül, közvetlenül a kerítés mellé vagy helyett, azonban az így telepített sövényt úgy kell nyírni és gondozni, hogy az ne nyúljon át a szomszédos ingatlanra és magassága ne haladja meg a kerítés magasságát, illetve kerítés hiányában a 2 méteres magasságot.

**Hatásköri és eljárási szabályok**

**5. §**

1. A jelen rendeletben foglalt szabályok megsértése esetén a sérelmet szenvedett szomszéd kérelmére a jegyző – mint az önkormányzat szerve, átruházott hatáskörben eljárva - a rendeletben foglalt előírásokat megsértő szomszédot az e rendeletben meghatározott kötelezettségének teljesítésére kötelezi.
2. Az (1) bekezdés szerinti kérelmet a 3. § 1. pontjában meghatározott személyek bármelyike önállóan jogosult előterjeszteni.
3. A szomszéd hozzájárulása, vagy a szomszédok megállapodása a jelen rendelet alkalmazásában akkor tekintendő érvényesnek, ha azt valamennyi - az ingatlan ingatlan-nyilvántartásba bejegyzett - tulajdonosa, és ha van, használati, haszonélvezeti vagy vagyonkezelési jog jogosultja megadta illetve aláírta.
4. Az eljárás során a 4. § (3) bekezdésben rögzített hozzájárulás megadottnak tekintendő, ha a szomszéd legkésőbb a növény telepítését követő 2. naptári év végéig nem kezdeményezi az illetékes hatóságnál a jogellenes helyzet megszüntetését.
5. Az eljárás során a 4. § (1) e) pontjában rögzített írásbeli hozzájárulás és a (4) bekezdés szerinti írásbeli megállapodás becsatolására csak a kérelmezett szomszéd kötelezhető.
6. A (2) bekezdés szerinti szomszédi hozzájárulás megadását, illetőleg a növény telepítési időpontját a növényt telepítő szomszéd tartozik bizonyítani.

**Záró rendelkezések**

**6. §**

E rendelet a kihirdetését követő hónap 1. napján lép hatályba, azzal, hogy rendelkezéseit a rendelet hatályba lépését követően megkezdett növénytelepítésre kell alkalmazni.

**Kelt:** Abony Város Önkormányzat Képviselő-testületének december 15-i rendkívüli ülésén.

Romhányiné Dr. Balogh Edit Dr. Balogh Pál

polgármester jegyző

**Kihirdetve: Abony, 2014. december 16.**

Dr. Balogh Pál

jegyző